**Nemzetközi dizájnelismerést kapott az Országos Széchényi Könyvtár állandó kiállítása**

**Az Országos Széchényi Könyvtár (OSZK) 2022 őszén megnyílt, *Esszencia* című állandó kiállítása belsőépítészet kategóriában *A’ Design Award*-díjazott lett. A nemzetközi formatervezési elismerés visszaigazolja a szakmai tartalom és az ahhoz illeszkedő, azt szolgáló dizájn harmonikus egységét. A tárlat arculatának megálmodója, Gazdag Mária és a nemzeti könyvtár kapcsolata rendkívül gyümölcsöző, hiszen 2020-ban az OSZK korábbi corvinakiállítása szintén A’Design Award-minősítést nyert el.**

A comói székhelyű A’ Design Award & Competition SRL 2008 óta évente ítéli oda díjait azoknak a tervezőknek, innovátoroknak és cégeknek, akik / amelyek a nyilvánosság és a szakmaiság együttes erejével szeretnék láttatni aktuális projektjüket. Az egyébként népszerű belsőépítészet kategóriában viszonylag kevés kiállítást jutalmaznak.

Az OSZK alapításának 220. évfordulójára elkészült és a magyar írásbeliséget bemutató kiállítás azért is különleges, mert szoros egységet képez az azonos gyökerekből táplálkozó új grafikai arculattal, ezzel is erősítve az intézmény megjelenését. A kiállítás sokféle háttértudással érkező látogatót szólít meg. Az önállóan is értelmezhető kiállítási egységeket (*Vershaza, Európa ege alatt* stb.) egy vizuális történet fűzi össze kerek egésszé. A különböző témaköröknél minden esetben hozzáférhetők kibővített tartalmak az interaktív eszközökön: érintőképernyőkön, videókijelzőkön és hangterminálokon.

A fenntarthatóság, a nagyobb beavatkozások elkerülése, egyszersmind a hatalmas tér atmoszférájának barátságosabbá és „belakhatóbbá” tétele fontos szempont volt a tervezés során. A tervező ügyelt arra, hogy a lehető legkevesebb új szerkezet kerüljön a mintegy 1300 négyzetmétert betöltő kiállítási térbe. A magas fogyasztású régi fényforrások helyett korszerű, természetes fényt biztosító LED-es világítótestek teremtenek olyan környezetet, amely izgalmas a kiállítás látogatói számára, de barátságos otthona a könyvtár olvasóinak és munkatársainak egyaránt.

A nemzeti könyvtár büszke arra, hogy állandó kiállításának látogatói egy immár nemzetközileg elismert térben tölthetik el szabadidejüket.

*Esszencia* kiállítás

Kurátorok: Elbe István, Földesi Ferenc, Sudár Annamária, Szovák Márton, Zsupán Edina

Belsőépítész: Gazdag Mária (Lulla Interiors)

Grafika: Takács Tamás (Artom Kft.)

A kiállításról mellékelt fotók: Horváth Dániel, Darabos György

Helyszín:

Országos Széchényi Könyvtár,

Budavári Palota F épület, V–VI. emelet

További információ a sajtó képviselői számára: oszkpress@oszk.hu.